Oslo (NTB): Fire av ti nordmenn har enten opplevd en skadelig hendelse i helsetjenesten selv, eller har familiemedlemmer som har det, ifølge en ny undersøkelse. Undersøkelsen, som er utført av TNS Gallup i samarbeid med Forbrukerrådet og Nasjonalt kunnskapssenter, viser også at så mange som 23 prosent av de spurte mener det er «veldig eller ganske sannsynlig» å bli skadd under behandling på norske sykehus. – Selv om det ikke er til å unngå at uhell skjer, er dette altfor store tall, sier Forbrukerrådets fagdirektør for offentlige tjenester, Terje Kili, til VG.